SAN FERNANDO CITY, LA UNION - Madama pay laeng a maob-obserbaran iti maysa a pribado a pagagasan iti San Fernando City ti maysa a security guard kalpasan nga aksidente a napaltuganna ti bukodna a bagi idiay Naguilian, La Union.
Nabigbig ti biktima a ni Jojo Bantolinay Pena, 36, security guard iti maysa a construction corporation sadiay Brgy. Ribsuan iti nasao nga ili ken tubo iti Bulacan.
Iti imbestigasyon ti pulisya, i-turnover koma ni Pena ti paltog daytoy a caliber 9mm pistol iti guard reliever a ni Leomar Ban-ay ngem imbabawina daytoy tapno dalusanna ti pagbalayan ti paltog.
Nupay kasta, saan a napuotan ni Pena a saanna a naikkat ti magazine ti paltog.
Iti panangdalusna ket aksidente a nakalbitna ti gatilyo ti paltog ket natamaan iti maysa a bala ti luppona.
Dagus met a naitaray daytoy iti Naguilian District Hospital ngem nayakar iti pribado a pagagasan ditoy San Fernando City.
Narekober iti nakapasamakan ti insidente ti inaramatna a paltog ken deformed slug ti bala a timmama iti biktima.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn